ສະຫະພັນກໍາມະບານຮາກຖານ ຫ້ອງວ່າການປົກຄອງແຂວງ ສຳເລັດກອງປະຊຸມໃຫ່ຍຄັ້ງທີ V ຂອງຕົນ.
ໃນຕອນເຊົ້າ ເວລາ 8:00 ໂມງ, ຂອງວັນທີ 2 ກຸມພາ 2018 ທີ່ຜ່ານມານີ້, ທີ່ຫ້ອງປະຊຸມຊັ້ນ III ຂອງຫ້ອງວ່າການປົກຄອງແຂວງ ສາລະວັນ ໄດ້ເປີດກອງປະຊຸມໃຫຍ່ຄັ້ງທີ V ຂອງສະຫະພັນກໍາມະບານຮາກຖານຫ້ອງວ່າການປົກຄອງແຂວງຂື້້ນ, ໂດຍການເປັນປະທານ ຂອງສະຫາຍ ບົວຜັນ ສິນລະປະກິດປະທານສະຫະພັນກໍາມະບານຮາກຖານຫ້ອງວ່າການປົກຄອງແຂວງສາລະວັນ, ໃຫ້ກຽດເປັນປະທານຮ່ວມຂອງ ສະຫາຍ ປອ ສະໄໝ ໂພທິສານ ກຳມະການພັກແຂວງ, ເລຂາຄະນະພັກຮາກຖານ, ຫົວໜ້າຫ້ອງວ່າການປົກຄອງແຂວງ ແລະ ສະຫາຍ ຄໍາປ່ຽນ ອັກຊັງຕິນ ຮອງປະທານກໍາມະບານແຂວງ. ມີຄະນະປະທານສະຫະພັນກໍາມະບານອ້ອມຂ້າງໃກ້ຄຽງ, ອົງການຈັດຕັ້ງສະຫະພັນແມ່ຍິງ, ຊາວໜຸ່ມ ແລະ ສະມາຊິກສະຫະພັນກຳມະບານຫ້ອງວ່າການປົກຄອງແຂວງ ເຂົ້າຮ່ວມທັງໝົດ 43 ທ່ານ, ຍິງ 15 ທ່ານ.
ກອງປະຊຸມໄດ້ຮັບຟັງບົດລາຍງານການເມືອງ ແລະ ທິດທາງແຜນການ, ພ້ອມທັງປະກອບຄຳເຫັນ, ນອກນັ້ນ, ຍັງໄດ້ຮັບຟັງການຜ່ານບົດສໍາຫຼວດລວມຂອງຄະນະໜ່ວຍສະຫະພັນກໍາມະບານຮາກຖານຫ້ອງວ່າການປົກຄອງແຂວງຕະຫຼອດສະໄໝທີ IV. ພ້ອມດຽວກັນ, ກອງປະຊຸມຍັງໄດ້ມອບປື້ມ ສະມາຊິກກໍາມະບານລາວ 5 ເປັນເຈົ້າ ເພື່ອເປີດຂະບວນການສຳລັບປີ 2018. ເພື່ອສືບຕໍ່ໃນສະໄໝທີ V ກອງປະຊຸມໄດ້ໃຊ້ສິດປະຊາທິປະໄຕ ປ່ອນບັດຄັດເລືອກເອົາຄະນະໜ່ວຍກໍາມະບານຮາກຖານຫ້ອງວ່າການປົກຄອງແຂວງຊຸດໃໝ່ ເພື່ອສຶບຕໍ່ນໍາພາໃນຕໍ່ໜ້າປະກອບມີ 3 ສະຫາຍ ຄື: ສະຫາຍ ສົມຄິດ ວົງສາລີ ເປັນປະທານ; ສະຫາຍ ສົມໃຈ ບຸດສະຫະນິມິດ ເປັນຮອງປະທານ; ສະຫາຍ ນ ແສງອໍາພອນ ຊາວົງໄຊ ຮອງປະທານ ທັງເປັນປະທານກວດກາຂອງໜ່ວຍສະຫະພັນກຳມະບານຮາກຖານຫ້ອງວ່າການປົກຄອງແຂວງ.
ໃນຕອນທ້າຍນີ້ ກອງປະຊຸມໄດ້ຟັງການໂອ້ລົມ ແລະ ຊີ້ທິດເຍືອງທາງຈາກສະຫາຍ ຄໍາປ່ຽນ ອັກຊັງຕິນ ຮອງປະທານສະຫະພັນກຳມະບານແຂວງ ແລະ ສະຫາຍ ປອ ສະໄໝ ໂພທິສານ ກຳມະການພັກແຂວງ, ເລຂາຄະນະພັກຮາກຖານ, ຫົວໜ້າຫ້ອງວ່າການປົກຄອງແຂວງ, ເຊິ່ງທັງສອງສະຫາຍກໍໄດ້ສະແດງຄວາມຍ້ອງຍໍຊົມເຊີຍຕໍ່ຜົນງານທີ່ຍາດມາໄດ້,ແຕ່ເພື່ອເຮັດໃຫ້ວຽກງານກຳມະບານຮາກຖານຫ້ອງວ່າການມີຂະບວນການດີຂື້ນກວ່າເກົ່າໃນຕໍ່ໜ້າຕ້ອງໄດ້ເພີ່ມທະວີວຽກງານການສຶກສາອົບຮົມການເມືອງແນວຄິດ, ລົງເລິກ ແລະ ສອດຫ້ອຍກັບວຽກງານວິຊາສະເພາະ, ຍົກລະດັບດ້ານວິຊາການ ແລະ ຄວາມເປັນເຈົ້າການ, ສ້າງເງື່ນໄຂໃຫ້ມີການຝຶກອົບຮົມຢູ່ຂັ້ນສູນກາງ ແລະ ລະຫວ່າງແຂວງ, ສ້າງແຜນງານ, ໂຄງການຕິດພັນກັບການສ້າງໜ່ວຍພັກເຂັ້ມແຂງ- ຮຸ້ນຳພາຮອບດ້ານຂອງໜ່ວຍພັກ, ຕິດພັນກັບ 2 ອົງການຈັດຕັ້ງພາຄີ ຊາວໜຸ່ມ, ແມ່ຍິງ ຕ້ານປະກົດການຫຍໍ້ທໍ້ຕ່າງໆ, ກໍາແໜ້ນພາລະບົດບາດ ແລະ ສິດໜ້າທີ່ຂອງຕົນ, ເອົາໃຈໃສ່ຕໍ່ການປະຕິບັດເນື້ອໃນຂໍ້ແຂ່ງຂັນ 5 ເປັນເຈົ້າຂອງກຳມະບານໃຫ້ປະກົດຜົນເປັນຈິງ.